Coligny-moordsaak weer uitgestelPhillip Schutte en Pieter Doorewaard Foto: ANA Die hofsaak teen twee plaaswerkers wat daarvan beskuldig word dat hulle ŉ tienerseun in Coligny, Noordwes vermoor het, is Maandag uitgestel sodat die verdediging ŉ volledige stel dokumente kan saamstel. Die verdediging het selfoondatakenner Lynette van Zyl van Vodacom versoek om te getuig, maar hulle het onvolledige dokumente ingedien. Adv. Hennie du Plessis het nie ŉ verslag van die selfoonrekords aan die hof verskaf nie. Die hof het verdaag sodat die verdediging hul dokumentasie kan regstel, maar toe die hof weer hervat het, is daar bevind ŉ verdere stel dokumente is ook onvolledig. Regter Ronnie Hendricks het aan die verdediging gesê hulle het onvoorbereid na die hof toe gekom. “Julle getuie het laat opgedaag, julle dokumente is onvolledig. Maak seker dat julle dokumente volledig is,” het die regter gesê en die hof verdaag sodat die verdediging die dokumente kon finaliseer. Van Zyl het vroeër aan die hof gesê die selfoonrekords is korrek. “Ons rekords kan nie gemanipuleer word nie,” het sy aan die hof gesê. Sy getuig in die saak teen Pieter Doorewaard (26) en Phillip Schutte (34) wat daarvan beskuldig word dat hulle Matlhomola Jonas Mosweu (16) vermoor het. Die twee beweer hulle het Mosweu op heterdaad betrap toe hy sonneblomme van hul werkgewer naby sy huis by Scotland- informele nedersetting gesteel het. Volgens die twee mans het hulle hom agterop ŉ bakkie gelaai en was van voornemens om hom na die polisiestasie te neem, maar hy het van die bewegende bakkie afgespring en sy nek beseer. Sy dood het tot gewelddadige betogings in die gebied gelei.